LT Europos Sąjungos oficialusis leidinys C 246/9

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2015/C 246/12)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1).

BENDRASIS DOKUMENTAS

„ΧΑΛΛΟΥΜΙ“ (HALLOUMI)/„HELLIM“

ES Nr.: CY-PDO-0005-01243-17.07.2014

SKVN ( X ) SGN ( )

1. Pavadinimas

„Χαλλούμι“ (Halloumi)/„Hellim“

Abu pavadinimai gali būti vartojami kartu arba atskirai.

2. Valstybė narė

Kipras

3. Žemės ūkio produkto arba maisto produkto aprašymas

3.1. Produkto tipas

1.3 klasė. Sūriai

3.2. Produkto, kurio pavadinimas nurodytas 1 punkte, aprašymas

Tekste visur vartojamas „Χαλλούμι“ (Halloumi) pavadinimas, kuris apima šiuos abu pavadinimus:

„Χαλλούμι“ (Halloumi)/„Hellim“

Gaminamas ir parduodamas dviejų tipų „Halloumi“ sūris – šviežias ir brandintas.

Šviežias „Halloumi“ sūris gaminamas iš varškės, gautos pieną sutraukiant šliužo fermentu. Gauta masė kaitinama ir suformuojama šiam sūriui būdinga forma. „Halloumi“ yra pusiau kietas arba kietas, stangrus, perlenktas (stačiakampio arba pusapvalės formos), nuo baltos iki šviesiai gelsvos spalvos, tirštos tekstūros sūris, kurį lengva pjaustyti ir kuriam būdingas išskirtinis kvapas ir skonis. Šis sūris stipriai kvepia pienu ir (arba) išrūgomis, pasižymi mėtos aromatu ir skoniu, turi galvijų kvapo ir yra aštraus bei sūraus skonio. Sūrio drėgnumas – ne didesnis kaip 46 %, riebalų kiekis – ne mažiau kaip 43 % (sausosios medžiagos svorio), o druskos kiekis – ne daugiau kaip 3 %.

Brandintas „Halloumi“ sūris gaminamas iš varškės, gautos pieną sutraukus šliužo fermentu. Gauta masė kaitinama ir suformuojama šiam sūriui būdinga forma, jis brandinamas sūdytose išrūgose ne trumpiau kaip 40 dienų. Brandintas „Halloumi“ yra pusiau kietas arba kietas, mažiau stangrus, perlenktas (pusapvalis arba stačiakampio formos), nuo baltos iki šviesiai gelsvos spalvos, tirštos tekstūros sūris, kurį lengva pjaustyti ir kuriam būdingas išskirtinis kvapas ir skonis. Šis sūris stipriai kvepia pienu ir (arba) išrūgomis, pasižymi mėtos aromatu ir skoniu, turi galvijų kvapo, yra aštraus skonio, kartokas ir labai sūrus. Sūrio drėgnumas – ne didesnis kaip 37 %, riebalų – ne mažiau kaip 40 % (sausosios medžiagos svorio), druskos – ne daugiau kaip 6 %, rūgštingumas – 1,2 % (nurodoma pieno rūgštis pagal sausosios medžiagos svorį).

„Halloumi“ sūris sveria 150–350 gramų.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Žaliavos (taikoma tik perdirbtiems produktams)

Pienas (šviežias avies arba ožkos pienas arba jų mišinys, gali būti įmaišoma ir karvės pieno), šliužo fermentas (išskyrus šliužą iš kiaulės skrandžio), švieži arba džiovinti Kipro mėtų (Mentha viridis) lapeliai ir druska. Avies arba ožkos pieno arba jų mišinio dalis visada turi būti didesnė nei karvės pieno dalis. Kitaip tariant, kai karvės pieno įmaišoma į avies arba ožkos pieną arba jų mišinį, karvės pieno dalis „Halloumi“ sūrio sudėtyje negali būti didesnė nei avies arba ožkos pieno arba jų mišinio dalis. „Halloumi“ sūris gaminamas iš nenugriebto Kipro gyvulių pieno. Naudojamas pasterizuotas arba iki aukštesnės nei 65 °C temperatūros pakaitintas pienas. Negalima naudoti sutirštinto pieno arba pieno, kurio sudėtyje yra bet kuri iš šių dalių: pieno milteliai, sutirštintas pienas, kazeino druskos, dažikliai, konservantai arba kiti priedai. Šio pieno sudėtyje negali būti antibiotikų, pesticidų arba kitų kenksmingų medžiagų.

Naudojamas vietinių avių ir ožkų ir jų hibridų, prisitaikiusių prie salos klimato, pienas. Visų pirma naudojamas vietinių storauodegių avių ir Kipro Chioso veislės avių, kurių morfologinės ir našumo savybės įvykdžius ilgalaikę nacionalinę veisimo programą pasikeitė, palyginti su pirmine veisle, ir kurios dabar laikomos specifine veisle, ir iš jų išvestų veislių avių pienas. Kai kuriems hibridiniams gyvuliams gali būti būdingos septintajame dešimtmetyje į Kiprą atvežtų Awassi arba East Friesian veislių avių savybės. Naudojamas vietinių Machaira veislės ožkų, vietinių Pissouri veislės ožkų ir Kipro Damascus veislių ožkų, kurių morfologinės ir našumo savybės, palyginti su pirmine veisle, įvykdžius ilgalaikę nacionalinę veisimo programą, pasikeitė ir kurios dabar laikomos specifine veisle, ir iš jų išvestų veislių ožkų pienas.

Dažniausiai naudojamas juodmargių karvių, kurios pamažu pradėtos veisti Kipre nuo XX a. pradžios ir kurios puikiai prisitaikė prie vietos sąlygų, pienas.

Pašarai (taikoma tik gyvūninės kilmės produktams)

Nepažeidžiant Reglamento (ES) Nr. 664/2014 nuostatų, pienui, iš kurio gaminamas „Halloumi“ sūris, taikomi toliau išvardinti reikalavimai.

Avių ir ožkų pienui gauti melžiamos vietinių veislių arba iš jų išvestų veislių avys ir ožkos, kurios ganyklose ganosi visus metus, išskyrus laikotarpius, kai tai neįmanoma dėl klimato sąlygų. Avys ir ožkos penimos vietoje paruoštais stambiaisiais pašarais (žaliais pašariniais augalais, šienu, silosu ir šiaudais ir (arba) ražienomis). Šie pašarai papildomi grūdais: miežiais, kukurūzais ir pan. ir baltyminiais pašarais, pvz., dalinai išlukštentų sojų pupelių miltais, įvairių žaliavų produktais ir subproduktais (pvz., sėlenomis) ir galiausiai neorganinėmis medžiagomis, vitaminais ir mineralais.

Naudojamas juodmargių karvių, kurios auginamos tvartuose ir šeriamos stambiaisiais pašarais, šienu, silosu ir šiaudais, dažniausiai ruošiamais Kipre iš vietos pašarinių augalų, ir pašarų papildais, pienas. Visų pirma karvės šeriamos vietiniais pašarais (35–40 %) (žaliais pašariniais augalais, šienu, silosu ir šiaudais). Likusią dalį (60–65 %) sudaro pašarų papildai – dažniausiai vietoje auginami miežiai, kukurūzai, sojų pupelės ir sėlenos. Kalbant apie pašarų papildus, 20 % miežių ir sėlenų paruošiama vietoje, o sojos ir kukurūzai importuojami.

3.4. Specialūs gamybos veiksmai, atliktini nustatytoje geografinėje vietovėje

Avies, ožkos ir karvės pienas, iš kurio gaminamas „Halloumi“, melžiamas nustatytoje geografinėje vietovėje. „Halloumi“ taip pat yra gaminamas ir pakuojamas nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

„Halloumi“ sūris turi būti pakuojamas nustatytoje geografinėje vietovėje dėl šių priežasčių: a) pagamintą „Halloumi“ sūrį būtina iškart supakuoti, kad sūris daugiau nebenoktų, b) „Halloumi“ sūrio gamybos proceso (gamybos ir pakavimo) negalima pertraukti (nenutrūkstama gamyba), c) siekiant užtikrinti atsekamumą, gamintojas turi atitinkamai supakuoti produktą ir jį paženklinti etiketėmis, d) siekiant garantuoti produkto kokybę ir kilmę ir vykdyti reikiamą kontrolę, būtina užtikrinti, kad ne Kipre pagamintas sūris nebūtų parduodamas kaip SKVN „Halloumi“.

3.6. Specialios produkto registruotu pavadinimu ženklinimo taisyklės

Jei „Halloumi“ sūriui gaminti naudojamas skirtingų pieno rūšių mišinys, etiketėje nurodomos skirtingos pieno rūšys ir jų procentinė dalis mažėjančia tvarka.

4. Glaustas geografinės vietovės apibūdinimas

Nikosijos, Limasolio, Larnakos, Famagustos, Pafoso ir Kirenijos provincijų administracinės ribos.

5. Ryšys su geografine vietove

5.1. Geografinės vietovės ypatumai

Gamtos veiksniai. Kipre vyrauja Viduržemio jūros klimatas, kuriam būdinga karšta, sausa vasara ir švelni, lietinga žiema. Kartu labai svarbus yra salos reljefas: salos kalnuotuose masyvuose lyja palyginti stipriai, o kelis mėnesius po liūčių iš šaltinių upeliais tekantis vanduo turi įtakos žemumų hidrologijai ir aplinkai. Dėl geologinės struktūros, klimato, geografinės padėties, šalį supančios jūros ir sausumos išsidėstymo (Tsintidis ir kt., 2002) Kiprui būdinga labai didelė, atsižvelgiant į Kipro dydį, augmenijos įvairovė Viduržemio jūros regione. Kipre auga 1 908 skirtingos augalų rūšys, iš kurių 140 yra endeminės, t. y. jos auga tik Kipre (Miškininkystės skyrius, 2004 m.). Be to, vietinių gyvulių, kurių pienas naudojamas mitybai, veislių sąraše yra ir vietinių storauodegių avių, kurios yra gerai prisitaikiusios prie sauso šios vietovės klimato ir aukštos temperatūros, veislė bei vietinių Machaira ir Pissouri ožkų veislės. Chioso avių ir Damascus ožkų veislės (atitinkamai atvežtos šeštajame ir ketvirtajame dešimtmetyje) irgi yra vietinės, nes įvykdžius ilgalaikę nacionalinę veisimo programą jų morfologinės ir našumo savybės, palyginti su pirmine veisle, pasikeitė.

Žmogiškieji veiksniai. Iš istorinių šaltinių matyti, kad Kipre „Halloumi“ sūrių gamyba buvo žinoma nuo neatmenamų laikų. Senoviniame penkių dalių rankraštyje apie Kipro istoriją, kuris saugomas Correr muziejuje Venecijoje, halumis yra pavadintas „calumi“ – tai viena iš seniausių iki šiol surastų rašytinių nuorodų į halumį (1554 m.). Yra ir vėlesnių nuorodų į halumį, pvz., 1788 m. Archimandrito Kyprianoso pateikta nuoroda.

„Halloumi“ sūrio svarbą vietinių žmonių gyvenime aiškiai rodo meno kūriniai (poezija, proza) ir šiems sūriams skirtas dėmesys žemės ūkio parodose (Lyssi, 1939 m.). Graikų ir turkų kalbomis paskelbtuose šios parodos kategorijų ir premijų sąraše bei dalyvavimo sąlygų apraše išvardyti konkurse galintys dalyvauti produktai. „Halloumi“ turkiškas pavadinimas yra „Hellim“. Turkų kilmės kipriečiai, gaminantys halumį, vartoja abu šio tradicinio produkto pavadinimus arba tik pavadinimą „Hellim“. Esama daugybės įrodymų, kad Kipre tam pačiam tradiciniam produktui pavadinti vartojami abu pavadinimai – „Halloumi“ ir „Hellim“, kurie nuo seno egzistavo kartu (laikraštis Halkin Sesi, 1959 ir 1962 m., ir eksportui skirto produkto pakuotės su abiem pavadinimais).

Kad šis produktas susijęs su sala įrodo ir tai, kad Kipre Halloumas, Hallouma, Halloumakis ir Halloumis pavardės yra dažnos.

Nuo senų laikų „Halloumi“ sūris buvo svarbi Kipro gyventojų mitybos dalis (Bevan, 1919; Pitcairn, 1934; Zigouris, 1952), kuriuo kipriečių šeimos galėjo mėgautis ištisus metus. „Halloumi“ buvo „garsus Kipro sūris, gaminamas ypatingu būdu“ ir neatsiejama derinio su duona, valgomo kiekvienoje kipriečių šeimoje, ypač kaimo vietovėse, dalis (Ksiutas, 2001). „Halloumi“ sūris buvo ne tik vartojamas vietoje, bet ir eksportuojamas į įvairias šalis (Archimandritas Kyprianosas, 1788), įskaitant Egiptą, Siriją, Graikiją, Turkiją, Palestiną, Prancūziją, Sudaną, Jungtinę Karalystę, Jungtines Amerikos Valstijas, Australiją ir Kiniją (Dawe, 1928).

„Halloumi“ gamybos procesas yra išskirtinis, ypač dėl to, kad šis produktas kaitinamas aukštoje temperatūroje tam tikrą laiko tarpą, yra perlenkiamas ir pagardinamas Kipro mėta. Šis rūgpienio kaitinimas yra labai svarbus, nes, remiantis šios srities tyrimais, kaitinimas pagerina juslines produkto savybes. Rūgpienį kaitinant aukštoje temperatūroje susidaro skirtingi įvairių cheminių sudedamųjų dalių, itin svarbių „Halloumi“ skonio savybėms, kiekiai. Kai kurios iš šių sudedamųjų dalių – laktonai, pvz., δ-dodekalaktonas (nuo kurio priklauso vaisinis aromatas) ir δ-dekalaktonas (nuo kurio priklauso grietinės skonis). Be to, kai kurios iš šių sudedamųjų dalių priklauso metilketonų, kurie nulemia pieno aromatą, kategorijai (Papademas P., 2000).

Tradicinis sūrio masės perlenkimas per pusę – būdingas „Halloumi“ gamybos etapas, taikomas tikriausiai tik šiam vienam sūriui. Sūriai būdavo perlenkiami, kad juos būtų paprasčiau sudėti į talpą, kur jie būdavo laikomi vandenyje. Taip pat įprasta tarp sūrio masės sluoksnių (perlenkiant sūrį) dėti mėtų lapelių; taip sūrio sluoksniai išlieka stangresni, o sūris įgauna jam būdingą kvapą. Perlenktas „Halloumi“ įgyja jam būdingą mėtų (Mentha viridis) kvapą dėl pulegono terpenų (Papademas ir Robinson, 1998). Tik vietos gyventojai išmano šį tradicinį gamybos procesą.

5.2. Produkto ypatumai

Išskirtinės produkto savybės:

a) aukštoje temperatūroje šis sūris nesuminkštėja ir netirpsta (gali būti valgomas keptas (įprastai ar ant grotelių) ir pan.),

b) rūgpienis kaitinamas išrūgose ne mažiau nei 30 minučių 90 °C temperatūroje – tai išskirtinis gamybos procesas, padedantis užtikrinti specifines juslines produkto savybes,

c) produktas perlenkiamas, kad įgytų jam būdingą formą,

d) juslinės savybės (išskirtinis kvapas ir skonis – šis sūris stipriai kvepia pienu ir (arba) išrūgomis, pasižymi mėtos aromatu ir skoniu, turi galvijų kvapo ir yra aštraus bei sūraus skonio), kurias visų pirma lemia naudojamas avies ir ožkos pienas, kurio savybes užtikrina šių gyvulių mitybos ypatumai, gamybos proceso metu naudojama mėta ir lakieji junginiai, išsiskiriantys rūgpienį kaitinant išrūgose, ir

e) tradicinės savybės, susijusios su tuo, kad šis sūris nuo senų laikų Kipre gaminamas tradiciniu iš kartos į kartą perduodamu būdu ir kad šiandien tik vietos gamintojai išmano šį tradicinį gamybos būdą.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

„Halloumi“ sūrio ir geografinės aplinkos sąsajas lemia salai būdingo Viduržemio jūros klimato specifiškumas. Dėl vietinio mikroklimato ypatumų vyksta vietos augmenijos, kuria minta pieniniai gyvuliai, kaita – žolę ganyklose keičia pusiau sausas ir galiausiai sausas pašaras. Kai kurie iš šių augalų yra endeminiai. Ši Kipro augmenija, žaliuojanti arba sausa, kuria minta gyvuliai, lemia pieno kokybę, taigi ir sūrio savybes (Papademas, 2000). Bakterijos Lactobacillus cypricasei (Kipro sūryje esančios pieno bakterijos), kurios buvo nustatytos tik Kipre gaminamame „Halloumi“ sūryje, patvirtina šį salos mikrofloros ir produkto ryšį (Lawson ir kt., 2001). Be to, Kipro mėta papildo šiam produktui būdingą skonį. Kiti veiksniai, turintys įtakos produkto juslinėms savybėms, ypač skoniui ir kvapui, yra naudojamo pieno rūšis, nes avies ir ožkos pieno sudėtyje yra specifinių mažos molekulinės masės riebalų rūgščių, ir gamybos proceso metu išskiriami lakieji junginiai.

Kalbant apie žmogiškųjų veiksnių ir produkto sąsajas, „Halloumi“ yra laikomas tradiciniu Kipro produktu, nes, kaip nurodyta 5.1 punkte, šis produktas nuo senų laikų yra labai svarbi ir graikų, ir turkų kilmės salos gyventojų gyvenimo ir mitybos dalis ir žinios apie šio sūrio gamybos procesą buvo perduodamos iš kartos į kartą. Šiam sūriui būdinga perlenkta forma ir išskirtinė savybė – kad sūris nesilydo aukštoje temperatūroje, yra užtikrinamos sūrį gaminant šiuo tradiciniu iš kartos į kartą perduotu būdu.

Nuoroda į paskelbtą produkto specifikaciją

(Šio reglamento 6 straipsnio 1 dalies antra pastraipa)

http://www.moa.gov.cy/moa/da/da.nsf/All/F3FF567F4E8FF1C5C2257B970039D8EF/$file/Τελικές%20Προδιαγραφές%20Χαλλούμι%20(Halloumi)%20και%20Hellim.pdf

(1) OL L 343, 2012 12 14, p. 1.